དེ་ནས་རྒྱལ་རབས་སོ་བདུན་པ་ཁྲི་སྲོང་ལྡེའུ་བཙན་བྱོན་ཏེ་དམ་པའི་ཆོས་དར་བར་མཛད་པའི་ཐུགས་བསྐྱེད་ཀྱིས་རྒྱ་གར་ཤར་ཕྱོགས་ཟ་ཧོར་གྱི་མཁན་པོ་ཤཱནྟི་རཀྵི་ཏ་དང༌།སློབ་དཔོན་ཆེན་པོ་པདྨ་འབྱུང་གནས་སྤྱན་དྲངས།མཁན་སློབ་དེ་དག་དང༌།སློབ་དཔོན་བི་མ་ལ་མི་ཏྲ།ཤཱནྟི་གརྦྷ།དྷརྨ་ཀཱིརྟི།སངས་རྒྱས་གསང་བ།ཀ་མ་ལ་ཤཱི་ལ།བི་བུདྔྷ་གཞི་སིདྷ་སོགས་རྒྱ་གར་གྱི་པཎ་ཆེན་བརྒྱ་རྩ་བརྒྱད་དུ་གྲགས་པ་རྣམས་དང༌།བོད་ཀྱི་ལོ་ཙཱ་བ་བཻ་རོ་ཙ་ན་དང༌།གཉགས་ཛྙཱན་ཀུ་མཱར།སྐ་བ་དཔལ་བརྩེགས།ཅོག་རོ་ཀླུའི་རྒྱལ་མཚན།ཞང་ཡེ་ཤེས་སྡེ་ལ་སོགས་པ་རྣམས་ཀྱིས་འདུལ་བ།མདོ་སྡེ།མངོན་པའི་སྐོར་གྱི་སངས་རྒྱས་ཀྱི་གསུང་མདོ་དང་རྒྱུད་སྡེ་སྣ་ཚོགས་དང༌།དེ་དག་གི་དགོངས་འགྲེལ་གྱི་བསྟན་བཅོས་གཙོ་ཆེ་བ་རྣམས་བསྒྱུར་ཅིང་བཤད་སྒྲུབ་ཀྱི་སྡེ་ཆེན་པོ་བཙུགས།།